《胡仰山倭播功成上绩 其一》
明代·苏胤适

扬帆东下海氛消，马度岷山气转骄。云阵三千横太乙，将军十转数嫖姚。

功书大幕劳分虎，技折中原惯落雕。万里威名寒漠朔，望悬双帜倚天摇。

作者简介：苏胤适，字景南，号粤溟。顺德人。以行伍历功升黄冈营守备。清兵入粤，战死。事见清罗学鹏《广东文献·二集》卷二《赠参府粤溟苏公墓志》。